మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
బాబూ పొలార్డ్ ఏంటిది.. బుమ్రా క్యాచ్ వదిలేసి ఉంటే!
మంగళవారం లక్నోలో జరిగిన రెండో టీ20లో వెస్టిండీస్ చేతులెత్తేసింది. 71 పరుగుల తేడాతో ఘోరంగా ఓడిపోవడమే కాకుండా సిరీస్‌ను కూడా కోల్పోయింది.
Samayam Telugu | Updated:
Nov 7, 2018, 04:48PM IST
టీ20 క్రికెట్‌లో కరేబియన్లు స్పెషలిస్టులు. అందుకే భారత పర్యటనకు వచ్చిన వెస్టిండీస్ జట్టు టెస్టు, వన్డే సిరీస్‌లను ఓడిపోయినప్పటికీ.. టీ20ల్లో భారత్‌కు గట్టిపోటీ ఇస్తుందని అంతా భావించారు. అనుకున్నట్టుగానే తొలి టీ20 మ్యాచ్‌లో భారత్‌ను కంగారు పెట్టింది. అయితే మంగళవారం లక్నోలో జరిగిన రెండో టీ20లో చేతులెత్తేసింది. 71 పరుగుల తేడాతో ఘోరంగా ఓడిపోవడమే కాకుండా సిరీస్‌ను కూడా కోల్పోయింది. మూడు టీ20ల సిరీస్‌ను ఇంకో మ్యాచ్ మిగిలి ఉండగానే భారత్ కైవసం చేసుకుంది.
ఇదిలా ఉంటే, ఈ మ్యాచ్‌లో విండీస్ బ్యాటింగ్ చేస్తున్న సమయంలో ఓ ఆసక్తికర సంఘటన చోటుచేసుకుంది. విండీస్ బ్యాట్స్‌మన్ కీరన్ పొలార్డ్ ఇంచుమించుగా క్యాచ్‌ను అడ్డుకున్నంత పనిచేశాడు. అది ఇన్నింగ్స్ 11 ఓవర్.. జస్ప్రీత్ బుమ్రా బంతిని అందుకున్నాడు. కీరన్ పొలార్డ్ క్రీజులో ఉన్నాడు. ఆ ఓవర్‌లో బుమ్రా వేసిన నాలుగో బంతిని పొలార్డ్ భారీ షాట్ ఆడబోయాడు. అయితే బ్యాట్ ఎడ్జ్ తీసుకున్న బంతి అక్కడే గాల్లోకి లేచింది. క్యాచ్ పట్టుకోవడానికి బుమ్రా ముందుకు పరిగెత్తాడు. అదే సమయంలో బుమ్రావైపు తలదించుకుని పొలార్డ్ దూసుకొచ్చాడు.
గాల్లోకి లేచిన బంతి బుమ్రా చేతుల్లో పడుతున్న సమయంలో అతన్ని ఢీకొట్టి కుడిచేతిని పొలార్డ్ పైకి లేపాడు. కానీ బుమ్రా చాకచక్యంగా క్యాచ్‌ను అందుకున్నాడు. అయితే పొలార్డ్ మాత్రం ఏమీ పట్టనట్టు అలాగే నడుకుంటూ వెళ్లిపోయాడు. అయితే బుమ్రా, రిషబ్ పంత్ ‘ఏంటిది’ అన్నట్టు ఆశ్చర్యం వ్యక్తం చేశారు. ఒకవేళ బుమ్రా క్యాచ్ వదిలేసి ఉంటే ఇది ఎంతటి వివాదానికి దారి తీసేదో. అయితే ఈ సంఘటన అనుకోకుండా జరిగిందని కొందరు అంటుంటే.. కావాలనే పొలార్డ్ చేశాడని మరికొందరు సోషల్ మీడియాలో ఆరోపిస్తున్నారు.
https://t.co/kIEUHDq3ye